Regstappe dreig ná SR-lid se skorsingBeàtha Groenewald is Dinsdag uit haar amp verwyder. (Foto: Facebook) AfriForum Jeug het Vrydag ŉ prokureursbrief aan dr. Sibusiso Chalufu, uitvoerende direkteur van studentelewe van die Noordwes-Universiteit se Potchefstroom-kampus (Puk), gestuur waarin dié organisasie eis dat Beàtha Groenewald in haar posisie as sekretaris van die kampus se studenteraad (SR) herstel word. AfriForum Jeug eis ook ŉ openbare verskoning vir haar onregmatige verwydering uit dié posisie. Groenewald is vandeesweek uit haar amp verwyder nadat sy glo vir dorpskoshuise aan die Potchefstroom-kampus, wat glo “te wit is”, opgekom het. AfriForum Jeug gee die NWU nou tot volgende Vrydag (24 Februarie) om gehoor te gee aan sy eise. Indien dit nié gebeur nie, sal die organisasie die hooggeregshof saam met Groenewald op ŉ dringende basis nader om ŉ interdik teen die universiteit te bekom. “Beàtha Groenewald se dapperheid in die aangesig van ongeregtigheid word bewonder en daarom sal AfriForum Jeug haar ondersteun en met regshulp bystaan totdat haar verwydering van die SR teruggetrek word en die Puk om verskoning vra, sê René van der Vyver, woordvoerder vir AfriForum Jeug. “Die waarheid moet uitkom sodat haar reputasie in ere herstel kan word.” Groenewald se skorsing spruit uit bewerings wat die ronde gedoen het dat dorpskoshuise op grond van hul rassesamestelling van die jaarlikse verwelkomingsgeleentheid uitgesluit is. Groenewald het kort voor haar verwydering uit die posisie van sekretaris haar ongelukkigheid uitgespreek oor ŉ vergadering van die SR en primarias, waartydens die einste koshuise glo onder skoot gekom het weens hul rassesamestelling. Sy is nou oortuig die beweerde uitsluiting by die verwelkomingsgeleentheid hou direk verband met die vergadering. Die NWU voer egter aan die koshuise is bloot weens ŉ gebrek aan spasie in die amfiteater uitgesluit en dat die rassebewerings ongegrond is. Groenewald se skorsing is Dinsdag bekend gemaak.